นายกรัฐมนตรี ยืนยัน ไม่เคยคิดรักษาอำนาจแต่มุ่งทำงานบริหารประเทศ ขอทุกคนเชื่อมั่นในกระบวนการยุติธรรม
นายกรัฐมนตรี ยืนยัน ไม่เคยคิดรักษาอำนาจแต่มุ่งทำงานบริหารประเทศ ขอทุกคนเชื่อมั่นในกระบวนการยุติธรรม

พลเอก ประยุทธ์ จันทร์โอชา นายกรัฐมนตรี กล่าวกับตัวแทนสมาคมพันธมิตรมวยไทยโลกที่เดินทางเข้าพบก่อนการประชุมคณะรัฐมนตรีว่า การทำงานของตนเองในวันนี้ ไม่ใช่เพื่อรักษาอำนาจหรือรักษาผลประโยชน์ใดๆ และตนเองไม่เคยได้รับประโยชน์อื่นใด จากการเป็นนายกรัฐมนตรี โดยตนเองไม่ได้มีธุรกิจหรือกิจการ จึงไม่จำเป็นต้องรักษาผลประโยชน์ และวันนี้ถือว่ามีความพอเพียงแล้ว  ทั้งนี้ทุกคนต้องช่วยกันให้ประเทศพร้อมรับการเปลี่ยนแปลงต่างๆ ที่เกิดขึ้น นายกรัฐมนตรี ขอให้ทุกคนร่วมขับเคลื่อนประเทศ บนพื้นฐานอัตลักษณ์ของความเป็นไทย ที่มีความปรองดองสมานฉันท์ แต่ในช่วงเวลาที่ผ่านมาเกิดปัญหาขึ้น ทุกคนก็ต้องช่วยกันกลับไปมองว่า มาจากสาเหตุใด ซึ่งหนึ่งในนั้น เกิดจากความไม่เป็นธรรมในสังคมหรือไม่ ดังนั้นวันนี้สังคมจะต้องเชื่อมั่นในกระบวนการยุติธรรม หากใครที่มั่นใจว่า ไม่ได้กระทำผิด ก็ขอให้กลับเข้าสู่กระบวนการยุติธรรม ซึ่งตนเองยืนยันว่าทุกอย่างต้องเป็นไปตามขั้นตอนไม่มีการกลั่นแกล้ง เพราะในส่วนตัวเองนั้น ขณะนี้ก็มีคดีอยู่กว่า 400 คดี ในฐานะของนายกรัฐมนตรีและผู้รับผิดชอบโครงการ แต่ก็ไม่ได้กังวล เพราะมั่นใจว่าดำเนินการทุกอย่างถูกต้อง และย้ำว่าการใช้คำสั่ง คสช.ตามมาตรา 44 ที่ผ่านมา เป็นไปเพื่อการบริหารงาน ให้มีความคืบหน้าและมีการพัฒนาที่ดีเท่านั้น  ส่วนเรื่องการทุจริต ยืนยันว่าไม่มีการปกป้องใครทั้งสิ้น เพราะวันนี้ทุกคนต้องปกป้องตัวเองด้วยการทำทุกอย่างตามกฎหมาย

ส่วนเรื่องการเมืองที่มีการวิพากษ์วิจารณ์กันอยู่ขณะนี้ โดยเฉพาะเรื่องการดูด ส.ส.นั้น ยืนยันว่าวันนี้ตนเองยังไม่ได้ดำเนินการใดๆ ทั้งสิ้น ยังคงมุ่งหน้ากับการทำงานบริหารประเทศอยู่ ขอให้ทุกคนให้ความสำคัญกับเรื่องประเทศมากกว่า